**ИЗВЕШТАЈ**

**О СПРОВЕДЕНОЈ ЈАВНОЈ РАСПРАВИ О ПРЕДЛОГУ СТРАТЕГИЈЕ ДЕИНСТИТУЦИОНАЛИЗАЦИЈЕ И РАЗВОЈA УСЛУГА СОЦИЈАЛНЕ ЗАШТИТЕ У ЗАЈЕДНИЦИ ЗА ПЕРИОД ОД 2021-2026. ГОДИНЕ**

На основу члана 41. став 3. Пословника Владе („Службени гласник РС”, бр. 61/06 − речишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. уредба), на предлог Министарства за рад, запошљавање, борачка и социјална питања (у даљем тексту: Министарство), Одбор за јавне службе Владе Републике Србије на седници, одржаној 28. априла 2021. године, донео је Закључак 05 број: 56-3903/2021, којим се одређује спровођење јавне расправе у Републици Србији о Предлогу стратегије деинституционализације и развој услуга социјалне заштите у заједници за период од 2021. до 2026. године (у даљем тексту: Предлог стратегије).

Наведеним Закључком утврђен је и Програм јавне расправе о Предлогу стратегије, без организованог одржавања округлих столова услед ограничења условљених ширењем пандемије вирусом COVID-19.

**I ОПШТИ ПОДАЦИ**

Јавна расправа о Предлогу стратегије реализована је у потпуности, у складу са утврђеним Програмом, у периоду од 28. априла до 17. маја 2021. Године, за представнике/це: државних органа, јавних служби, привредне субјекте, синдикате, удружења послодаваца, удружења грађана, стручну јавност и друге заинтересоване учеснике и учеснице.

Текст Предлога стратегије је постављен на сајт Министарства за рад, запошљавање, борачка и социјална питања, www.minrzs.gov.rs и на порталу е-управе и заинтересована јавност је позвана да у назначеном року достави своје сугестије, предлоге, иницијативе и коментаре и да на тај начин допринесу даљем унапређењу система социјалне заштите кроз усаглашен систем мера, услова и инструмената јавне политике које Република Србија треба да спроведе како би се спречила институционализација, односно смањио број грађана који користе услуге домског смештаја, као и да омогући развој услуга у заједници, што ће допринети да корисници система социјалне заштите којима је потребна интензивнија подршка већину својих потреба задовољавају у природном окружењу. Примарно је усмерена ка особама са интелектуалним и менталним тешкоћама које су у највећем ризику од институционализације и социјалног искључивања.

Предлози, сугестије, иницијативе и коментари заинтересоване стране су могле да доставе путем електронске поште на адресу: [socijalna.zastita@minrzs.gov.rs](mailto:socijalna.zastita@minrzs.gov.rs) или писаним путем на адресу Министарства, Немањина бр. 22-24, Београд. На сајту је наглашено и да се овим документом унапређује стратешки оквир у овој области, јачајући капацитете и институција и организација које пружају услуге особама са инвалидитетом, побољшавајући координацију кључних актера и подижући ниво свести грађана и доносилаца одлука о неопходности деинституционализације и развоја услуга социјалне заштите у заједници.

На Јавни позив одазвало се више субјеката достављајући коментаре на предвиђеном обрасцу. Ресорном министарству достављени су у предвиђеном року и уврштени у материјал са јавне расправе обрасци са примедбама, мишљењима и сугестијама на Предлог стратегије, и то: *Националне организације особа са инвалидитетом Србије (НООИС), Фондације СОС Дечија села Србија, Тима Уједињених нација у Републици Србији,* *УНИЦЕФ, Тима за социјално укључивање и смањење сиромаштва,* *а* у заједничком документу доставили су начелне и појединачне примедбе на текст Предлога стратегије *Иницијатива за права особа са менталним инвалидитетом MDRI-S, Удружење грађанки FemPlatz, People in Need/Човек у невољи, Meђународна мрежа помоћи I.A.N. International Aid Network, Удружење „Имам право” i Комитет правника за људска права – YUCOM* **.**

**II АНАЛИЗА МИШЉЕЊА И КОМЕНТАРА ПРИСТИГЛИХ ТОКОМ ЈАВНЕ РАСПРАВЕ**

Радна група Министарства анализирала је пристигле коментаре и извршила дораду Предлога стратегије у складу са коментарима и овим Извештајем за које је оценила да се могу прихватити. Имајући у виду број пристиглих коментара, сваки ће бити анализиран појединачно.

***Национална организација особа са инвалидитетом Србије (НООИС)*** доставила је начелне и примедбе у појединостима на Предлог стратегије.

*Начелне примедбе*

Национална организација особа са инвалидитетом Србије (НООИС) поздравља усвајање Предлога стратегије.

Прва начелна примедба односи се на чињеницу да је нагласак стављен на трансформацију установа за трајни смештај што је неопходно и изузетно добро, али се јако мало пажње посвећује подизању капацитета удружења особа са инвалидитетом као пружаоца услуга социјалне заштите па се јавља бојазан да би трансформисане установе за трајни смештај могле у форми локалних центара за пружање услуга социјалне заштите постати монополистички пружаоци услуга социјалне заштите у заједници.

Појашњење Радне групе: У позитивним правним прописима наведено је да све установе имају карактер привременог смештаја, у циљу оспособљавању и оснаживању корисника за повратак у заједницу. Трансформација установа и смањивање броја корисника је предуслов успешности процеса деинституционализације. Закон о социјалној заштити у члану 17. истиче плуралитет пужалаца услуга, а у члану 46 да се услуге набављају се од лиценцираних пружаоца услуга кроз поступак јавне набавке, у складу са законом. Један од циљева Стратегије је да се у складу са плановима надлежног министарства, ресурсима установа, а пре свега процењеним потребама корисника, установе постепено трансформишу у услуге у заједници. У складу са наведеним сматрамо да бојазан није оправдана.

Друга начелна примедба односи се на неучествовање експерата са инвалидитетом и представника организација особа са инвалидитетом у раду Радне групе.

Појашњење Радне групе: Решењем Министарства за рад, запошљавање, борачка и социјална питања бр. 119-01-137/2021-09 од дана 14.04.2021.године, образована је радна група за израду предлога Стратегије деинституционализације и развоја услуга социјалне заштите у заједници за период од 2021-2026.године. Радну групу чине представници ресорног Министарства, Министарства за бригу о породици и демографију, Министарства за државну управу и локалну самоуправу, Коморе социјалне заштите, Републичког и Покрајинског завода за социјалну заштиту, Сталне конференције градова и општина, Тима за социјално укључивање и смањење сиромаштва, представници пружалаца услуга социјалне заштите.

Трећа начелна примедба се односи на предлог који се односи на измене Закона о професионалној рехабилитацији и запошљавању особа са инвалидитетом.

Појашњење Радне групе: У делу који се односи на примедбе у појединостима, објашњени су разлози због којих треба приступити изменама Закона.

***Фондација СОС Дечија села Србија*** сматра да је доношење Стратегије деинституционализације у развоја услуга социјалне заштите у заједници за период од 2021. до 2026. године., важно и потребно са аспекта квалитета живота корисника услуга социјалне заштите.

Прва начелна примедба је да је процес требало да буде транспарентнији, као и да је било важно да се у креирању чују и гласови представника цивилног сектора који пружају саветодавно-терапијске и социјално - едукативне услуге, а које не могу да буду лиценциране будући да не постоје стандарди који их одређују.

Појашњење Радне групе: Решењем Министарства за рад, запошљавање, борачка и социјална питања бр. 119-01-137/2021-09 од дана 14.04.2021.године, образована је радна група за израду предлога Стратегије деинституционализације и развоја услуга социјалне заштите у заједници за период од 2021-2026.године. Радну групу чине представници ресорног Министарства, Министарства за бригу о породици и демографију, Министарства за државну управу и локалну самоуправу, Коморе социјалне заштите, Републичког и Покрајинског завода за социјалну заштиту, Сталне конференције градова и општина, Тима за социјално укључивање и смањење сиромаштва, представници пружалаца услуга социјалне заштите.

Друга начелна примдба је да је логичније да се најпре усвоји Стратегија социјалне заштите а затим Стратегија деинституционализације и развоја услуга социјалне заштите у заједници.

Појашњење Радне групе: Под условом да су те две стратегије усаглашене међусобно и са другим прописима, сам редослед њиховог доношења није важан. Стратегија социјалне заштите већ постоји, тако да није потребно чекати нову, да би била донета Стратегија деинституционализације и развоја услуга социјалне заштите у заједници.

Трећа начелна примедба је да је фокус предложених измена на улози и трансформацији државних установа социјалне заштите за смештај корисника и нарочито особа са посебним потребама, као и на њиховој трансформацији у центре за подршку деци и породици, док се не помиње могућност да услуге које би се пружале у овим центрима могу да пружају и други, недржавни пружаоци који испуне услове (лиценцирање и тендерска процедура).

Са друге стране нема мера предвиђених за развој малих домских заједница у локалним заједницама, које би могли да воде и други пружаоци услуга.

Сматрамо да би се на тај начин омогућила примена основин принципа реформе и стратегије социјалне заштите као што су равномерна заступљеност, доступност и једнака права свих грађана, као и плурализам пружалаца услуга и квалитета и цене услуга.

Појашњење Радне групе: Развој услуга социјалне заштите у заједници, кроз јачање примене наменских трансфера, процене потребе становништва за услогама и контролном механизмима је препознат у Предлогу стратегије у првом посебном циљу, мера 5. *„*Успостављање механизама мониторинга трошења наменских трансфера за развој услуга у заједници и трансформацију установа“. У оквиру ове мере предвиђено је да се услуге у заједници развијају плански у односу на потребе грађана, да се јачају капацитети јединица локалних самоуправа за примену наменских трансфера, да се јачају критеријуми за доделу средстава и уводе контролни механизми за примену опредељених наменских трансфера и процедуре интерног и екстерног, независног мониторинга. На овај начин, а нарочито сачињавањем Плана развоја услуга социјалне заштите од стране ресорног Министарства, услуге ће бити заступљене у складу са потребама грађана, равнометно на целој територији Републике Србије. Такође, развој услуга и повећање доступности услуга је дефинисано и другим посебним циљем, Мером 2. Повећање доступности услуга социјалне заштите у којој је предвиђено оснивање нових услуга, број новооснованих услуга у локалних самоуправама у којима је идентификован њихов недостатак или недовољна развијеност и повећање обухвата корисника услуге социјалне заштите, нарочито у руралним срединама. Развој малих домских заједница ће бити садржан кроз израду планова трансформације.

Четврта начелна примедба је да се не помиње се могућност приватно-јавног партнерства предвиђена Законом о социјалној заштити.

Појашњење Радне групе: Није потребно понављати све што уређују позитивни прописи. Стратегија не забрањује могућност приватно-јавног партнерства, што значи да се може примеити тамо где је потребно и где има услова за то.

Пета начелна примедба је да је важан предуслов за развој услуга социјалне заштите одређивање стандарда за сваку услугу и групу услуга, као предуслов за лиценцирање, и мониторинг и надзор над квалитетом пружања услуга, без обзира ко је пружалац услуга.

Појашњење Радне групе: Стандарди постоје. За сваку услугу и групу услуга која буде новоуведена биће прописани и стандарди.

Шеста начелна примедба је да се, када је реч о услугама интензивне подршке породици, неоправдано фаворизује услуга породичног сарадника, за коју се чак предлаже и израда стандарда, што искључује друге услуге које се пружају биолошким породицама попут услуге јачања породице.

Начелна примедба је прихваћена.

Седма начелна примедба је да је Стратегија право место за промовисање и даље развијање услуге становања уз подршку и за младе који по престанку боравка у установи социјалне заштите, хранитељској породици, установи за васпитање деце и омладине не могу или не желе да се врате у биолошку или сродничку породицу а којима је неопходно оспособљавање односно припрема за самосталан живот. Ови млади према Правилнику о ближим условима и стандардима за пружање услуга социјалне заштите јесу циљна група услуге али им услуга у многоме није доступна.

Појашњење Радне групе: Фокус стратегије су особе са интелектуалним и менталним тешкоћама, односно особе са инвалидитетом свих узрасних категорија.

***Тим Уједињених нација у Републици Србији*** поздравља иницијативу Министарства за развијање и усвајање националне Стратегије деинституционализације, тиме показујући усмерење ка процесу који је од пресудног значаја понајпре за права, аутономију и равноправност особа са инвалидитетом које дуготрајно бораве у установама затвореног типа у социјалној заштити.

Начелна примедба Тима УН је да је у процесу пре и након доношења стратешког документа, врло важно да у оквиру Радне групе Министарства, као и у консултацијама око свих корака у планирању и имплементацији постоји присуство што ширег круга организација особа са инвалидитетом, у складу са основним начелима Конвенције.

Појашњење Радне групе: Решењем Министарства за рад, запошљавање, борачка и социјална питања бр. 119-01-137/2021-09 од дана 14.04.2021.године, образована је радна група за израду предлога Стратегије деинституционализације и развоја услуга социјалне заштите у заједници за период од 2021-2026.године. Радну групу чине представници ресорног Министарства, Министарства за бригу о породици и демографију, Министарства за државну управу и локалну самоуправу, Коморе социјалне заштите, Републичког и Покрајинског завода за социјалну заштиту, Сталне конференције градова и општина, Тима за социјално укључивање и смањење сиромаштва, представници пружалаца услуга социјалне заштите.

Тим УН такође има начелну примедбу да је Министарств 2020. године усвојило Стратегију о унапређењу положаја особа са инвалидитетом, као и Акциони план за њено спровођење 2021. године, па треба размотрити јаснију везу са циљевима и мерама у претходно усвојеној Стратегији, у погледу деинституционализације, као и у вези са процесима и исходима у контексту режима лишења пословне способности. У тренутном нацрту, не постоји довољна сагласност са зацртаним циљевима Стратегије о унапређењу положаја особа са инвалидитетом.

Појашњење Радне групе: Примедба је начелног типа. Код појединачних примедби о неусаглашености су дати одговори.

***УНИЦЕФ***је доставио начелне примедбе на Предлог стратегије. Примедбе у појединостима нису дате.

*Начелне примедбе*

УНИЦЕФ поздравља усвајање Предлога стратегије и сматра да је у целости Предлог стратегије ”врло добар докуменат заснован на доказима који препознаје деинституционализацију као део ширег процеса који је уско повезан са развојем тј доступношћу локалних услуга, укључујући аспекте потребних регулаторних унапређења, јачање професионалних компетенција и супервизије, планирање и финансирање, као и подизање нивоа свести у контексту инклузије особа са инвалидитетом”.

Као општу напомену, УНИЦЕФ је навео да би било добро да се наведе као релевантна и Стратегија за превенцију и заштиту деце од насиља (2020-2023), јер она такође укључујуће мере везане за даљи процес деинституционализације и ставља нагласак на заштиту деце од насиља у свим окружењима, укључујући у установама и на хранитељском смештају.

Примедба се не прихвата: У поглављу 2 - Планска документа и правни оквир релевантни за Стратегију, део 2.1.1 Национални плански документи, указује на то да ” бројна су стратешка документа Владе Републике Србије у различитим областима која указују на неопходност деинституционализације у систему социјалне заштите”, а потом су наведена она која су најзначајнија. Иако је Стратегија за превенцију и заштиту деце од насиља (2020-2023) несумњиво важна, она се свакако налази међу стратешким документима која указују на потребу деинституционализације, те сматрамо да нема потребе за њеним посебним навођењем.

Прва начелна примедба односи се на то да када је могуће, односно релевантно, било би добро да се предвиде родно и узрасно дисагрегирани подаци код индикатора постигнућа који се односе на број корисника установа социјалне заштите, локалних услуга и специјализованих форми хранитељства.

Примедба се не прихвата: Иако је изузетно битна родна и узрасна структура корисника установа социјалне заштите, локалних услуга и специјализованих форми хранитељства, није могуће предвидети на тај начин дисагрениране податке код индикатора постигнућа. У Стратегији је предвиђен механизам праћења спровођења Стратегије, кроз извештаје о њеном спровођењу, годишње акционе планове и извештаје о спровођењу акционих планова што оставља могућност праћења података и правовремене интервенције у том правцу.

Друга начелна примедба односи се на препоруку да се размотри не само успостављање нових услуга социјалне заштите у заједници, већ и унапређење постојећих што може да допринесе и рационалном коришћењу финансијских средстава у одговору на потребе заједнице.

Примедба се не прихвата: Чланом 28. Закона о социјалној заштити предвиђено је да се социјална заштита остварује на начин који обезбеђује постизање најбољих могућих резултата у односу на расположива финансијска средства, што обавезује локалне самоуправе да у циљу обезбеђивања рационалног трошења средстава, проналазе решења која обезбеђују доступност услуга социјалне заштите не само развојем нових, већ и унапређењем постојећих услуга.

Трећа начелна примедба се односи на предлог да се, са обзиром на значај и врло ограничену доступност услуге предах, предвиди јачање породичних облика предах смештаја.

Примедба се не прихвата: У другом посебном циљу који се односи на територијално усклађен развој и одрживост услуга социјалне заштите у заједници, предвиђено је да се реализује сет активности и мера које ће допринети планском и одрживом развоју услуга социјалне заштите у заједници на целокупној територији Републике Србије, у складу са идентификованим потребама грађана, што ће допринети потпунијој примени једног од основних начела, садржаног и у Закону о социјалној заштити, по којем се услуге социјалне заштите првенствено пружају у непосредном и најмање рестриктивном окружењу, при чему предност имају оне које омогућавају останак корисника у заједници. Предвиђено је да јединице локалних самоуправа усвоје планове развоја услуга социјалне заштите у заједници који ће бити у складу са Кровним планом трансформације Министарства надлежног за послове социјалне заштите и реалним потребама становника за услугама, чиме се ствара могућност и јачања породичних облика предах смештаја.

***Тим за социјално укључивање и смањење сиромаштва*** је доставио примедбе у појединостима на Предлог стратегије. Начелне примедбе нису дате.

*Примедбе у појединостима:*

1. На страни 6 на крају првог параграфа требало би додати реченицу: Комитет за права особа са инвалидитетом дао је изворно тумачење садржине члана 19 Конвенције Општим коментаром број 5.

Примедба се прихвата.

2. На страни 8 у другој реченици одељка 2.3 требало би брисати речи: Закона о професионалној рехабилитацији и запошљавању особа са инвалидитетом.

Примедба се не прихвата: У деловима који се следи објашњени су разлози због којих треба приступити изменама Закона.

3. На страни 14 на крају првог параграфа требало би додати реченицу: Комитет за права особа са инвалидитетом критиковао је ово решење као озбиљно и систематско кршење права из Конвенције о правима особа са инвалидитетом.

Примедба се не прихвата, јер критике нису предмет Стратегије.

4. На страни 14 на крају другог параграфа требало би додати реченицу: Комитет за права особа са инвалидитетом критиковао је ово решење као озбиљно и систематско кршење права из Конвенције о правима особа са инвалидитетом.

Примедба се прихвата.

5. На страни 19 на крају другог параграфа требало би додати реченицу: После проглашења пандемије КОВИД-19 малобројни корисници становања уз подршку премештени су у домове за трајни смештај.

Примедба се не прихвата, јер Радна група не располаже том информацијом нити подацима.

6. На страни 25 на крају првог параграфа требало би додати реченицу: И ове особе имају право на самостални живот у заједници па је неопходно изместити их из домова за трајни смештај и обезбедити им сервисе подршке у локалној заједници.

Прихвата се уз следећу формулацију: Ипак, треба нагласити да сви имају право на живот у заједници, уз одговарајући ниво подршке.

7. На страни 46 у трећем параграфу требало би избрисати реченице: И Конвенција о правима особа са инвалидитетом у члану 12 говори о „правном капацитету“, што је шири појам од пословне способности. Пословна способност је правни појам, а „правни капацитет“ је способност за расуђивање, коју треба поштовати и настојати да се она реализује на сваки могући начин, па и кроз поступке везане за пословну способност.

Примедба се не прихвата: Није дато објашњење зашто брисати. Оригинални текст Конвенције говори о „legal capacity“, чиме се, на први поглед, мисли на пословну способност, с обзиром да англосаксонски правни системи не познају поделу између правне и пословне способности. Из контекста целог члана 12, међутим, произилази да се ради о способности за расуђивање.

8. На страни 50 у другој реченици одељка 4.2. требало би брисати реч: интеграција и заменити речима: пуну укљученост.

Примедба се прихвата.

9. На страни 50 у последњем параграфу пре речи удружења требало би додати речи: организације особа са инвалидитетом и друга.

Примедба се прихвата.

10. Пети посебни циљ требало би проширити и после речи професионалаца додати речи: , корисника и цивилног друштва тако да пети посебни циљ гласи: Оснаживање професионалаца, корисника и цивилног друштва за спровођење и заговарање процеса деинституционализације.

Примедба се не прихвата: Термин актери довољно је широк и обухвата све који су укључени у процесе деинституционализације.

11.Требало би брисати показатељ 5 за први посебни циљ.

Примедба се не прихвата: Сагласни смо да је Закон о професионалној рехабилитацији и запошљавању особа са инвалидитетом веома квалитетан. Ипак, мишљења смо да га је могуће унапредити пре свега у интересу особа са инвалидитетом. У делу који се односи на описе и ефекте мера, истакнуто је да се предузећа актуелно региструју као социјални рад без смештаја, што свакако нису. Такође, статус стручних радника није потпуно јасан, ни у погледу стручних квалификација, а посебно едукација и неопходности континуираног образовања. Мишљења смо да је кроз одређене измене које треба дефинисати са организацијама особа са инвалидитетом, могуће унапредити процес запошљавања.

12. Требало би брисати показатељ 3 за спровођење мере 3 за први посебни циљ.

Примедба се не прихвата: Управо је недостатак ближих услова и стандарда за формирање радних центара, основни разлог зашто нису профункционисали у пракси. Намера није да се домови трансформишу у предузећа за професионалну рехабилитацију и запошљавање особа са инвалидитетом, већ да се примене одредбе Закона које омогућавају оснивање радних центара.

13. Требало би брисати меру 4 за спровођење првог посебног циља.

Примедба се делимично прихвата: Објашњени су разлози због којих постоје потребе за измене и допуне Закона, као и да циљ није да се установе трансформишу у предузећа за професионалну рехабилитацији и запошљавање. Сагласни смо да није потребно имплицирати решења у односу на типове запошљавања, те су те одредбе избрисане.

14. У показатељу 2 за остваривање другог посебног циља требало би бројку 10 заменити бројком 20.

Примедба се не прихвата: Неспорна је неопходност већег издвајања из буџета локалне самоуправе за развој услуга у заједници. Међутим, имајући у виду да се Стратегија доноси за период од 5 година, повећање издвајања до 20% било би нереално.

15. На крају описа и ефеката мере 2 за остваривање другог посебног циља требало би додати реченицу: Плурализам пружалаца услуга, уз оснаживање организација које представљају кориснике услуга, предуслов је и гарант доступности и квалитета услуга социјалне заштите по мери корисника.

Примедба се прихвата.

16. На крају првог параграфа на страни 66 требало би додати реченицу: Трансформација установа за смештај у пружаоце услуга у заједници не би смела да угрози плурализам пружалаца услуга а стручњаци из трансформисаних установа требало би допринесу јачању капацитета за пружање услуга организација које представљају кориснике.

Примедба се прихвата тако да гласи: „Трансформација установа за смештај у пружаоце услуга у заједници неће угрозити начело плурализма пружалаца услуга и јачање капацитета организација које представљају кориснике за пружање услуга социјалне заштите.

17. Требало би додати нови показатељ учинка трећег посебног циља: Број пројеката јачања капацитета за пружање услуга организација које представљају кориснике реализованих у сарадњи са стручњаци из трансформисаних установа.

Примедба се не прихвата: Више пута је указано да трансформација установа не угрожава начело плурализма, већ доприноси да корисници напусте установе и остваре право на живот у заједници, односно да се спречи институционализација.

18. На крају описа и ефеката мере 2 за остваривање трећег посебног циља требало би додати реченицу: Трансформација установа за смештај у пружаоце услуга у заједници не би смела да угрози плурализам пружалаца услуга а стручњаци из трансформисаних установа требало би допринесу јачању капацитета за пружање услуга организација које представљају кориснике.

Примедба се не прихвата: Сугестија је већ прихваћена у склопу предлога 16 и нема потребе за понављањем.

19. Требало би додати нови показатељ резултата мере 2 за остваривање трећег посебног циља: Број пројеката јачања капацитета за пружање услуга организација које представљају кориснике реализованих у сарадњи са стручњаци из трансформисаних установа.

Примедба се не прихвата: Разлози су објашњени у оквиру сугестије број 17.

20. Пети посебни циљ требало би проширити и после речи професионалаца додати речи: корисника и цивилног друштва тако да пети посебни циљ гласи: Оснаживање професионалаца, корисника и цивилног друштва за спровођење и заговарање процеса деинституционализације.

Примедба се не прихвата: Разлози су објашњени у оквиру сугестије број 10.

21. Код првог посебног циља проширити корисничку групу и на категорију младих младих који напуштају алтернативно старање.

Сугестија се не прихвата: С обзиром да је стратегија усмерена на особе за инвалидитетом свих узрасних категорија, самим тим и на категорије деце и младих који напуштају алтернативно старање.

22. Код другог посебног циља, и то мере бр. 1 треба додати да развијена мрежа услуга које интензивно подржавају породицу превенира издвајање деце из биолошких породица и спречава институционализацију.

Примедба се прихвата.

23. Код другог посебног циља и то мере бр. 3 предлаже се да се поред специјализованог развија и повремено и ургентно хранитељство који директно превенирају институционализацију, па би и допуне кључних показатеља пратиле ову измену, у смислу: Израђени стандарди за специјализовано, ургентно и повремено хранитељство, Бро породица које обезбеђују повремено хранитељство, Број породица које обезбеђују ургентно хранитељство.

Примедба се прихвата.

24. Код трећег посебног циља, мере број 3, показатељ резултата бр. 2 треба именити да гласи: Дефинисани су и усвојени стандарди за пружање услуга интензивне подршке породици.

Примедба се прихвата.

25. Код првог посебног циља, наводи се да се мера број 7 треба проширити на обезбеђивање стабилног финансирања услуге социјалне заштите становања уз подршку и на корисничку групу младих који напуштају алтернативно старање.

Примедба се не прихвата: Стратегија се бави становање уз подршку које је предвиђено за особе са инвалидитетом, самим тим и за децу и младе са инвалидитетом.

26. Предлаже се да се под тачком 4), међу Националне стратешке документе, дода „и припадајући Акциони план“

Примедба се прихвата.

27. Предлаже се да се у наративу о стратешким документима део који се односи на „Стратегија унапређења положаја особа са инвалидитетом у Републици Србији за период од 2020. до 2024. године допуни потпунијим описом домашаја Стратегије у погледу деинституционализације и пословне способности, и садржином усвојеног Акционог плана.

Примедба се делимично прихвата: Иако је веома значајно за Стратегију деинституционализације, ипак није потребно преписивати све из Стратегије унапређења положаја особа са инвалидитетом у Републици Србији за период од 2020. до 2024. године и из пратећег Акционог плана. Није преписивано ни из других наведених аката. Циљ овог дела Стратегије је да се наведу акти који су значајни, а више се може сазнати из самих аката.

28. Сугерише се да се наведу пресуде Европског суда за људска права.

Појашњење Радне групе: Пресуде ЕСЉП су врло битне и представљају реализацију међуародног и европског правног оквира, али саме, у евро-контитенталном систему, не представљају правни оквир, будући да исти није прецедентног типа (као што су англо-саксонски системи).

29. Сугерише се да се у трећој мери под првим посебним циљем, разматра укључивања особа са инвалидитетом у отворено тржиште рада, што је стандард Конвенције УН, те да је потребно предвидети оснаживање система подршке за укључивање на тржиште рада које није сегрегисано, већ је у складу са принципима недискиминације и једнакости.

Примедба се не прихвата: Примедба је, у начелу, јасна, али будући да се Стратегија доноси на пет година и с обзиром на постојеће капацитете система, сматра се да је, ка реализацији права прописаних Конвенцијом УН, потребно предузети кораке који су реални и оствариви у предвиђених пет година.

30. Наводи се да се у четвртој мери, под другим посебним циљем, стиче утисак о ризику од сегрегисаног и груписаног/групног социјалног становања. Стандарди социјалног становања, као и становања уз подршку, очекују да се такво становање организује у складу са, колико год је то могуће, жељама и изборима особа у питању, али никако на начин који би групу корисника социјалног становања одвојио или вештачки груписао и тиме допринео сегрегацији, односно, мањем степену укључивања у заједницу и интеракције са другим члановима заједнице.

Примедба се не прихвата: Није јасно на основу чега се стиче тај утисак будући да је из предлога Стратегије, али и из важеће законске и подзаконске регулативе, јасно да у изради планова услуга учествују и корисници услуга социјалне заштите, те се њихове жеље и избори узимају у обзир. Сматрамо да није потребно у сваком правном акту понављати садржину других аката система, јер би систем био пренормиран.

31. Ставља се примедба да кроз целу Стратегију треба више обратити пажњу на принцип плурализма пружалаца услуга везаних за деинституционализацију и социјално становање.

Примедба се не прихвата: Кроз више циљева и мера је предвиђено стварање услова за плурализам пружаоца услуга.

32. Ставља се примедба да се у четвртом посебном циљу користи се и развија приступ процене фунцкионалних способности корнсника, те да то није у складу са стандардима УН Конвенције, и да се недовољно истиче неопходност аутономије корисника у избору да ли је и која подршка потребна, на који начин ће остваривати своја права у погледу образовања, рада, приватног живота итд, већ се према трансформацији њиховог статуса приступа супротно социјалном моделу инвалидитета.

Примедба се не прихвата: Из важеће регулативе у области социјалне заштите проистиче да у изради планова услуга учествују и корисници услуга социјалне заштите, те се њихове жеље и избори узимају у обзир. УН Конвенција о правима особа са инвалидитетом се не дотиче питања процене функционалних спсособности корисника. Конвенција у члану 12 уређује обавезу држава страна уговорница да предузму све одговарајуће мере како би особама са инвалидитетом омогућиле доступног помоћи која им може бити потребна у остваривању њиховог правног капацитета. Процена функционалних способности корисника и сачињавање индивидуалних планова уз поштовање жеља и избора корисника услуга социјалне заштите, представља средство, односно те „мере“ којима се долази до дефинисања потребне помоћи у остваривању правног капацитета особа са инвалидитетом.

33. Под четвртим посебним циљем се ставља примедба да се недовољно истиче услуга/систем одлучивања уз подршку, који је истакнут и у усвојеној Стратегији о унапређењу положаја особа са инвалидитетом.

Примедба се делимично усваја: Питање одлучивања уз подршку је део индивидуалних планова. Четврти посебан циљ се коригује у образложењу како би му се дало довољно на значају приликом сачињавања индивидуалних планова.

34. Под четвртим посебним циљем ставља се примедба да није предвиђен показатељ који указује на неопходност измена и допуна Породичног закона који материјалноправно регулише материју ограничења пословне способности. Подсећамо да је последњи виђени нацрт измена и допуна Породничног закона у тој области сачињен уз стручну подршку Тима Уједињених нација и био је у сагласју са стандардима УН Конвенције*.*

Примедба се прихвата.

35. Под четвртим посебним циљем, мера 2. ставља се примедба да већ усвојена Стратегија о унапређењу положаја особа са инвалидитетом предвиђа потпуно укидање одредаба које би пословну способност повезале са медицинском дијагнозом или постојањем инвалидитета, у складу са Чланом 12. Конвенције и припадајућим тумачењима УН Комитета, те се захтева да се нацрт Стратегије усклади са важећом Стратегијом о унапређењу положаја особа са инвалидитетом

Сугестија се прихвата: Додата посебна мера бр.4.

36. Сугерише се да је под посебним циљем 4 потребно текст преиспитати у погледу одређивања потреба и функционалости корисника, да би се поштовала аутономија и жеља корисника и избегли наметнута решења која их третирају као објекте а не субјекте права и доношења одлука, како налаже и Конвенција Уједињених нација.

Примедба се не прихвата: Као што је већ као одговор на претходне примедбе речено, из важеће законске и подзаконске регулативе је јасно да у изради планова услуга треба учествују и корисници услуга социјалне заштите, те се њихове жеље и избори узимају у обзир. Сматрамо да није потребно у сваком правном акту понављати садржину других аката система, јер би систем био пренормиран. УН Конвенција о правима особа са инвалидитетом се не дотиче питања процене функционалних способности корисника. Конвенција у члану 12 уређује обавезу држава страна уговорница да предузму све одговарајуће мере како би особама са инвалидитетом омогућиле доступног помоћи која им може бити потребна у остваривању њиховог правног капацитета. Процена функционалних способности корисника и сачињавање индивидуалних планова уз поштовање жеља и избора корисника услуга социјалне заштите, представља средство, односно те „мере“ којима се долази до дефинисања потребне помоћи у остваривању правног капацитета особа са инвалидитетом.

37. Страна 54., код мере 2. за остварење првог посебног циља, под насловом: Дефинисање и спровођење поступка вршења надзора над стручним радом пружалаца услуга социјалне заштите

Примедба се прихвата тако да сада гласи: ”Институција надлежна за спровођење мере: Министарство за рад, запошљавање, борачка и социјална питања.

Институције учесници у спровођењу мере: удружења особа са инвалидитетом, заводи за социјалну заштиту, Комора социјалне заштите, професионална удружења и асоцијације, као и остали државни органи у складу са својим овлашћењима”

38. Страна 57: код мере 4. за остварење првог посебног циља, под насловом: Израда и усвајање Закона о социјалном предузетништву

Примедба се прихвата тако да сада гласи: ”Институције учесници у спровођењу мере: додато је Министарство пољопривреде, шумарства и водопривреде”

Мера 4 Израда и усвајање Закона о социјалном предузетништву постаје мера 5, и следствено се све остале померају за једно место.

39. Стране 59 и 60: код мере 7. за остварење првог посебног циља, под насловом: Обезбеђивање стабилног финансирања услуге социјалне заштите становање уз подршку за особе са инвалидитетом у складу са Законом о социјалној заштити~~,~~ код показатеља резултата: Обезбеђена су средства у буџету за финансирање услуге становање уз подршку за особе са инвалидитетом у складу са Законом.

Примедба се не прихвата: Члановима 206, 208 и 209 Закона о социјалној заштити предвиђена је обавеза финансирања различитих услуга социјалне заштите путем финансирања из буџета Републике Србије, из буџета аутономне покрајине и буџета локалне самоуправе. Поред тога, чланом 207 Закона о социјалној заштити предвиђене су услуге социјалне заштите које се путем наменских средстава могу финансирати у локалним самоуправама из средстава буџета Републике Србије.

40. Стране 60 и 61. кључни показатељи учинка Другог посебног циља под насловом: Територијално усклађен развој и одрживост услуга социјалне заштите у заједници, Кључни показатељи учинка Другог посебног циља треба да се унапреде.

Показатељ 2. У свим јединицама локалне самоуправе издвајања из буџета за развој услуга у заједници повећана су од 5 до 10% у односу на прву, односно завршну годину примене Стратегије

Примедба се прихвата: Показатељ 2 се мења да гласи: ”Јединице локалне самоуправе ће у својим плановима развоја услуга социјалне заштите у заједници у складу са Кровним планом трансформације Министарства надлежног за послове социјалне заштите и реалним потребама становника за услугама (наведено у показатељу 1.) навести и финансијски план издвајања из буџета ЈЛС за развој услуга у заједници.”

Показатељи 3 и 4 – 3. До краја примене Стратегије у свим јединицама локалне самоуправе обезбеђена је доступност услуга социјалне заштите у заједници и 4. До краја примене Стратегије јединице локалне самоуправе су обезбедиле доступност услуга социјалне заштите на основу процењених потреба грађана и у складу са Кровним планом трансформације.

Примедба се прихвата: Показатељ 3 се брише, док Показатељ 4 постаје Показатељ 3 и мења се да гласи: ”До краја примене Стратегије јединице локалне самоуправе су обезбедиле доступност услуга социјалне заштите на основу процењених потреба грађана и у складу са Кровним планом трансформације”.Наредни показатељи следствено мењају своје редне бројеве.

Показатељи 5-9 – 5. Број деце корисника специјализованог хранитељства повећан је за 15% у периоду примене Стратегије;6. Број одраслих корисника специјализованог породичног смештаја повећан је за 200% у периоду примене Стратегије;7. Број корисника услуге социјалне заштите становање уз подршку повећао се за минимално 300% у периоду примене Стратегије;8. Број корисника услуге социјалне заштите лични пратилац детета је повећан за минимално 30% у периоду примене Стратегије;9. Број корисника услуге социјалне заштите персонални асистент је повећан за минимално 30% у периоду примене Стратегије

Примедба се не прихвата: У показатељима 7, 8 и 9 је наведено да се ради о минималном повећању што значи да повећање може бити и веће у складу са потребама за услугама чиме се обезбеђује адекватан територијални развој. У показатељима 5 и 6 се додаје реч минимално тако да гласе: ”5. Број деце корисника специјализованог хранитељства повећан је за минимално 15% у периоду примене Стратегије;” ”6. Број одраслих корисника специјализованог породичног смештаја повећан је за минимално 200% у периоду примене Стратегије;”. Дефинисање само повећања обухвата без навођења минималног повећања броја корисника услуга не обезбеђује адекватно повећање броја услуга које је неопходно за процес деинституционализације.

41. Размотрити промену наслова другог посебног циља са Територијално усклађен развој и одрживост услуга социјалне заштите у заједници на Развој и одрживост услуга социјалне заштите у заједници, без територијалног усклађивања.

Примедба се не прихвата: Предложени назив другог посебног циља одсликава потребу усклађеног територијалног развоја који је од изузетног значаја за процес деинституционализације.

***Иницијатива за права особа са менталним инвалидитетом MDRI-S, Удружење грађанки FemPlatz, People in Need/Човек у невољи, Meђународна мрежа помоћи I.A.N. International Aid Network, Удружење „Имам право” i Комитет правника за људска права – YUCOM*** су у заједничком документу доставили начелне и појединачне примедбе на текст предлога Стратегије деинституционализације и развој услуга социјалне заштите у заједници за период 2021—2026.

Иницијатива за права особа са менталним инвалидитетом MDRI-S начелно сматра да је доношење Стратегије деинституционализације „веома важно и дуго очекивано“, али указују на бројне примедбе које је неопходно усвојити како би се унапредио положај деце и одраслих са инвалидитетом који се налазе у институцијама и који су у ризику од од институционализацицје.

Прва начелна примедба односи се на опсег Стретегије. „Упркос томе што је деинституционализација сложен процес који захтева сарадњу свих ресора Владе, предложена Стратегија не нуди свеобухватан приступ деинституционализацији који се тиче свих оних места где живе деца и одрасле особе са инвалидитетом, као што су на пр. психијатријске болнице, већ представља документ појединачног министарства обухватајући само установе социјалне заштите Управљање свеобухватним процесом деинституционализације не треба да обавља појединачни ресор Владе. Координационо тело таквог свеобухватног процеса мора бити међусокторско и састојати се од представника свих релевантних ресора. Поред система социјалне заштите, системи здравствене заштите и образовања играју кључну улогу у спречавању одвајања особа са инвалидитетом од њихових породица и њиховог смештаја у специјализовану установу. Стога је неопходно извршити анализу сваког од тих система како би се идентификовали постојећи проблеми и потребе. Недостатак услуга у било ком од ових система представља непосредну препреку за одржавање породица на окупу.“

Појашњење Радне групе: Стратегија деинституционализације и развој услуга социјалне заштите у заједници за периодм 2021-2026.године је као системска стратегија дефинисана Акционим планом рада Владе и Министарства за рад, запошљавање, борачка и социјална питања за 2021.годину, такође дефинисана је обавеза њеног усвајања Акционим планом за преговарачко поглавље 19. Слажемо се да је укључивање других актера и фокусирање на друге области од значаја за унапређење положаја и свеобухватну подршку особа са инвалидитетом, али значајан део активности које се наводе већ су садржане у Стратегији унапређења положаја особа са инвалидитетом у Републици Србији за период од 2020-2024.године.

Друга начелна примедба тиче се процеса израде предлога стратегије који није био транспарентан и није познато ко је у њеној изради учествовао нити ко су били чланови радне групе; у израду стратегије нису укључене организације цивилног друштва које имају дугогодишње искуство и експертизу у овој области као и примедба да није обезбеђена партиципација особа којих се овај процес тиче, однсоно ове особе нису били чланови радне групе за израду стратегије што је обавеза државе у складу са чланом 4, сзав 3 Конвенције УН о правима особа са инвалидитетом.

Појашњење Радне групе: Решењем Министарства за рад, запошљавање, борачка и социјална питања бр. 119-01-137/2021-09 од дана 14.04.2021.године, образована је радна група за израду предлога Стратегије деинституционализације и развоја услуга социјалне заштите у заједници за период од 2021-2026.године. Радну групу чине представници ресорног Министарства, Министарства за бригу о породици и демографију, Министарства за државну управу и локалну самоуправу, Коморе социјалне заштите, Републичког и Покрајинског завода за социјалну заштиту, Сталне конференције градова и општина, Тима за социјално укључивање и смањење сиромаштва, представници пружалаца услуга социјалне заштите.

Трећа начелна примедба се односи на „фокус процеса деинституционализације.“ Текст нацрта стратегије не одражава јасно опредељење државе да ће се установе постепено затварати; да би се то постигло, потребно је у потпуности забранити нове пријеме деце до 7 година, а ограничити број нових пријема одраслих. Уместо тога, акценат је, пре свега, стављен на трансформацију установа, док су делови који се односе на развој услуга у заједници недовољно прецизни, тј. нема прецизних и јасних мера превенције институционализације. Преименовање институција у центре за пружање услуга у заједници, и на тај начин централизовање ових услуга, је у супротности са начелом децентрализације и плурализма пружалаца услуга социјалне заштите и супротно идеји да се услуге пружају у природном окружењу.

Појашњење Радне групе: Стратегија предвиђа израду Кровног плана трансформације у којем треба да буде дефинисана динамика трансформације установа, облици и садржаји трансформације установа за смештај особа са интелектуалним и менталним тешкоћама и установа за децу и младе. Овим планом се дефинише и интензитет трансформације који се односи на постепено смањивање броја корисника, уз неопходну и забрану пријема корисника. Такође, у сладу са Кровним планом трансформације, индентификоваће се приоритетне услуге социјалне заштите у заједнци за коринике који напуштају смештај и обезбедиће се средства за њихову реализацију. Како је предвиђено, трансформација установа у пружање појединих услуга (нпр.становања уз подршку, помоћ у кући за особе са инвалидитетом и сл.) или отварањем посебних организационих јединица које ће пружати услуге интензивне подршке (нпр.центри за децу и породицу). Нигде се не наводи да ће ове услуге користити искључиво особе које излазе из институције, већ ће ове услуге бити усмерене за пружање подршке особама и породицама чији чланови су у ризику од институционализације, подједнако као и појединцима који излазе из институције и њиговим породицама.

У циљу спречавања нових институционализација, предвиђен је и равномерни и одржив развој услуга кроз мере дате у дргом посебном циљу Стратегије.

Због изолованости неке од постојећих установа неће бити адекватна места за евентуално пружање услуга за живот у заједници, попут Кулине. Уместо планова трансформације неопходно је израдити план њиховог затварања и пренамене, као и план релокације стручног кадра.

Појашњење Радне групе: С обзиром да се Стратегија доноси на период од пет година, нереално је очекивати потупно затварање установе. Динамика, опсег и врста трансформације ће бити дата у Кровном плану трансформације у складу са специфичностима сваке установе.

Такође, кроз трансформацију установа планира се формирање малих домских заједница за децу без родитељског старања, без икаквог објашњења. Извори који се у самом нацрту стратегије наводе, као што су на пр. Смернице European Expert Group говоре о проблему малих домских заједница које заправо представљају реинституционализацију. Овакав процес је и у супротности са Конвенцијом о правима особа са инвалидитетом. Комитет за права особа са инвалидитетом у Општем коментару бр. 5 Конвенције о правима особа са инвалидитетом јасно истиче: “Велике или мале домске заједнице су нарочито опасне за децу, за коју не постоји замена за потребу одрастања са породицом. Институције „налик породици“ су још увек институције и нису замена за негу породице.” (Општи коментар бр. 5, Параграф 16(ц)).

Примедба се не прихвата зато што Стратегија предвиђа мале домске заједнице само као један од могућих опција приликом трансформације и то као прелазно решење од установе до потпуне деинституционализаицје.

Примедба се односи и на развој услуга у заједници где се наводи да се „искључиво говори о новим, специјализованим услугама. Важан ресурс који треба имати у виду пре развоја нових услуга у оквиру заједнице су услуге које већ постоје у заједници. Овим се помаже у избегавању ризика изградње два паралелна система када то није потребно, и доприноси се делотворној и ефикасној употреби расположивих ресурса. Анализа услуга не би требало да буде искључиво усмерена на социјалне и здравствене службе. Такође треба испитати и друге постојеће службе у областима као што је образовање, запошљавање, рекреација, итд. Важно је да буду укључене све релевантне институције на локалном, регионалном и националном нивоу, и да оне буду спремне да подрже појединце који те услуге користе.“

Појашњење Радне групе: Кроз мере су препознате и друге услуге, не само оне које су наведене у начелном коментару. У односу на укључивање других система, одговор је дат у коментару за прву начелну примедбу.

Четврта начелна примедба тиче се положаја деце. Мере које се односе на децу су спорадичне, без јасне визије и без препознавања права детета на живот у породици. Нејасне су мере које се дотичу деце са и без тешкоћа у развоју и инвалидитетом, као и мере превенције институционализације, укључујући забрану нових пријема.

Појашњење Радне групе: Права деце су препозната кроз развој услуга намењених деци али и њиховим породицама. Кроз развој стандарда за услуге интензивне подршке породици и деци, стварају се услови за подршку биолошкој породици, било да је реч о јачању капацитета за прихват деце која су измештена из породице или подршка у циљу превенирања институционализације. Такође, обезбеђује се већи опсег услуга намењених деци са инвалидитетом, али је предвиђен и развој нових облика хранитељства као што су ургентно и повремено, као подршка биолошкој породици и смањење ризка од измештања деце.

Пета начелна примедба тиче се чињенице да нигде у Стратегији није анализиран положај жена и девојчица, нити специфичности у вези са вишеструком дискриминацијом и насиљем коме су изложене у установама, у смислу потребне подршке и деинституционализације.

Начелна примедба се прихвата: кроз јачање компетенција запослених у систему социјалне заштите. Иако је изузетно битна родна структура корисника установа социјалне заштите и услуга у заједници, као и родну димензију насиља, концепт заштите од свих облика насиља и дискриминације је неоходно усмерити на све кориснике. У Стратегији је предвиђено јачање капацитета запослених у систему социјалне заштите за процесе деинституционализације, што подразумева јачање капацитета запослених за процену свих ризика и одговарајући одговор на њих, па самим тим и у случајевима насиља у породици. У оквиру петог посебног циља који се односи на јачање компетенција запослених, додат је део који наглашава јачање компетенција запослених у области препознавања дискриминације и насиља у породици, и то кроз формулацију : „Фокус је потребно усмерити и на препознавање и одговарајући одговор на све облике дискриминације и насиља у инситуцијама и приликом пружања услуга у заједници, узимајући у обзир и родну димензију насиља. Такође, значајне снаге усмерити на унапређење етичких компетенције запослених у раду са особама са инвалидитетом.“ У мерама нису спецификоване поједине обуке, оне ће бити реализоване кроз претходно истраживање за потребним обукама у облстима које су дате у опису мере.

Шеста начелна примедба тиче се мера којима се предвиђају измене Закона о професионалној рехабилитацији и запошљавању особа са инвалидитетом и доношење одговарајућих подзаконских аката који би помогли оснивање радних центара и трансформацију предузећа за професионалну рехабилитацију и запошљавање особа са инвалидитетом. Иако запошљавање јесте битно за укључивање у заједницу сматрамо да стратегија деинституционализације није место на коме се треба бавити улогом и функционисањем радних центара. КОМЕНТАР : Питање остваривања права на рад, које је једно од основних људских права, за особе са инвалидитетом је од кључне важности када је у питању обезбеђивање живота у заједници за све. Искуства земаља које су успештно спровеле процес деинституционализације, превасходно Италије, показала су да је уз трансформацију установа и развој услуга у заједници, запошљавање кључно за укључивање одраслих особа са инвалидитетом у друштвене токове. Да би се спровела деинституционализација, неопходно је да се створе предуслови да особе са инвалидитетом живе квалитетно у заједници. Како се ради о системској стратегији и како је надлежност рада и запошљавања делегирана истом Министарству, сматра се основаним да измене овог Закона стоје у Стратегији. Постојећим Законом се превасходно уређује: подстицање запошљавања ради стварања услова за равноправно учешће особа са инвалидитетом на тржишту рада; процена капацитета за рад; професионална рехабилитација и обавеза запошљавања особа са инвалидитетом. Измене Закона би требале да се односе на јасније дефинисање социјалне функције предузећа, успостављање „транзиротних“ предузећа, успостављање спољног надзора од стране ресорсног Министарства и унапређење програма професионалне рехабилитације.

Коначно, питање пословне способности је у нацрту Стратегије истакнуто као веома важно за особе са инвалидитетом. Сматрамо да је неопходно да се мере, индикатори и активности у овој Стратегији ускладе са Стратегијом за унапређење положаја особа са инвалидитетом за период од 2020. до 2024. године.

Појашњење Радне групе: Измене су усклађене са наведеним документом, у складу са циљевима Стратегије. Није неопходно да целе одредбе буду преписане и идентичне.

*Примедбе у појединостима*

1. На страни 4 на крају првог параграфа додати тачку 8: Стратегија за превенцију и заштиту деце од насиља.

Примедба се прихвата.

1. На стр. 8, у оквору поднаслова 2.3. Прописи које треба донети односно изменити како би се реализовале мере јавне политике, додати нови пасус који гласи: Ревидирати и додатно развити стандарде квалитета бриге и подршке.

Примедба се прихвата.

1. На страни 14 на крају другог параграфа требало би додати реченицу: Комитет за права особа са инвалидитетом критиковао је ово решење као кршење права из Конвенције о правима особа са инвалидитетом.

Примедба се прихвата.

1. На стр. 25, у првом пасусу, брисати реченицу „Једино особе на првом степену представљају „класичне кориснике“ домског смештаја, јер им је неопходна континуирана нега и помоћ другог лица, услед немогућности да самостално брину о себи“

Примедба се не прихвата јер се речи „класични корисници“налазе под наводницима, док је у наредној реченици јасно нагчашено да сви имају право на живот у заједници (што подразумева и особе са процењеним првим степеном подршке).

1. На страни 25 на крају првог параграфа додати реченицу: Све особе без обзира на степен потребне подршке имају право на самостални живот у заједници па је неопходно изместити их из домова за трајни смештај и обезбедити им сервисе подршке у локалној заједници.

Примедба се делимично прихвата: Параграф се мења и сада последња реченица гласи : „Ипак, треба нагласити да све особе без обзира на степен потребне подршке имају право на самостални живот у заједници уз одговарајући ниво подршке.“ Јасно је да је реч о неопходности измештања из установа. Не прихвата се навођење термина „установе за трајни смештај“ јер заправо тај термин не постоји у позитивним прописима.

1. На страни 29 испод поднаслова Породични смештај, у првој реченици брисати реч: често.

Примедба се прихвата.

1. На стр. 43 потребно је обрисати последњи пасус који гласи: „Законским уређењем ове материје, успостављањем јасних критеријума (квалитативни и квантитативни) и мерила за стицање и располагање сопственим приходима установе социјалне заштите ће добити правну сигурности, а ризик да се сопствени приходи користе на начин који не доприноси пружању квалитетнијих услуга у делатности социјалне заштите свести ће се на минимум.“

Примедба се не прихвата: Закон о запосленима у јавним службама садржи правни основ да и установе социјалне заштите могу да стичу сопствене приходе и да удео тих средстава могу користити за увећање плате запосленим у установама социјалне заштите на основу критеријума прописаних законом којим се уређује рад јавне службе, односно посебним законом који уређује област социјалне заштите.

Ниједан пропис у области социјалне заштите не регулише ближе сопствене приходе јавних служби у ресору социјалне заштите.

1. На стр. 45, у трећем пасусу, брисати реченицу: „И Конвенција о правима особа са инвалидитетом у члану 12 говори о „правном капацитету“, што је шири појам од пословне способности. Пословна способност је правни појам, а „правни капацитет“ је способност за расуђивање, коју треба поштовати и настојати да се она реализује на сваки могући начин, па и кроз поступке везане за пословну способност.“ и заменити реченицом: „Члан 12 Конвенције о правима особа са инвалидитетом гарантује једнако признање посовне способности свим особама са инвалидитетом и такође препознаје да је неким особама потребна подршка у одлучивању, као и да потреба за подршком не сме бити основ за заменско доношење одлука.“

Примедба се не прихвата: Оригинални текст Конвенције говори о „legal capacity“, чиме се, на први поглед, мисли на пословну способност, с обзиром да англосаксонски правни системи не познају поделу између правне и пословне способности. Из контекста целог члана 12, међутим, произилази да се ради о способности за расуђивање.

1. На стр. 49 у реченици у последњем пасусу „Заинтересоване стране за израду и спровођење Стратегије су министарство надлежно за послове социјалне заштите, организације и пружаоци услуга социјалне заштите, јединице локалне самоуправе, организације особа са инвалидитетом и друга удружења која се баве унапређењем положаја вулнерабилних друштвених група, као и саме. особе са инвалидитетом које живе у установама и у заједници и њихове породице.

Примедба се прхвата.

1. На стр. 51, иза кључног показатеља 2 који гласи „У првој години примене Стратегије усвојене су измене Закона о социјалној заштити којима се регулише поступак вршења надзора над стручним радом пружаоца услуга“ додати и забрану пријема деце млађе од седам година, ограничење институционалног смештаја на три месеца, обезбеђивање услова да и особе са интелектуалним тешкоћама остварују право на услуге персоналне асистенције, обезбеђивање социјалног становања за особе са интелектуалним, психосоцијалним и когнитивним инвалидитетом.

Примедба се делимично усвоја и додат показатељ гласи: „У првој години ће се усвојити измене и допуне Закона о социјалној заштити које регулишу смештај деце у установама“. У оквиру показатеља било би сувишно наводити све детаље око смештаја деце, на тај начин бисмо изашли из оквира показатеља.

1. На стр. 51, брисати тачку 3 која гласи: „У трећој години примене Стратегије донет је одговарајући правни акт који регулише стандарде и начин оснивања и функционисања радних центара“.

Примедба се не прихвата јер није прецизирано због чега би се брисао.

1. На стр, 51, брисати тачку 4 која гласи: „Основана су минимално три радна центра у периоду примене Стратегије“

Примедба се не прихвата јер није прецизирано због чега би се брисао.

1. На стр. 51 преформулисати тачку 5 која гласи: „У четвртој години примене Стратегије усвојене су измене и допуне Закона за професионалну рехабилитацију и запошљавање особа са инвалидитетом, којима се дефинише основна функција и типови предузећа за професионалну рехабилитацију и запошљавање особа са инвалидитетом“ у Усвојити измене и допуне Закона о професионалној рехабилитацији и запошљавању особа са инвалидитетом у складу са усвојеном стратегије запошљавања у Републици Србији за период од 2021. до 2026. године

Примедба се делимично прихвата: У одредби је додата обавеза усклађивања са Стратегијом запошљавања која је наведена у коментару.

1. На стр. 52, у пасусу Институције учесници у спровођењу мере Доношење Стратегије социјалне заштите додати и организације особа са инвалидитетом и организације цивилног друштва.

Примедба се прхвата.

1. На стр. 52, после мере 2, додати нову меру 2а, која гласи: Редефинисати услове за остваривање права на домски смештај и ограничити максимално трајање домског смештаја. У складу са тим, израдити Опис и ефекте ове мере: Изменама закона о социјалној заштити потребно је предвидети да се домски смештај не може обезбеђивати деци млађој од седам година, а такође је потребно дефинисати и максимално трајање институционалног смештаја за децу, које не би смело да буде дуже од три месеца. Показатељи резултата били би 1) Доношење измена и допуна Закона о социјалној заштити

Примедба се прхвата.

1. На стр. 52, после мере 2а, додати нову меру 2б која гласи: Дефинисати услове за остваривање права на социјално становање за особе са инвалидитетом. Израдити и Опис и ефекте ове мере: Иако су Законом о социјалном становању, у чл. 10, тачка 7 предвиђене мере подстицања различитих видова изградње за становање уз подршку за особе са инвалидитетом, особама са менталним инвалидитетом и интелектуалним тешкоћама ова услуга није доступна, те је потребно измене и допуне Закона о социјалном становању, као и одговарајућих подзаконских аката како би им се омогућило остваривање овог права.

Примедба се не прихвата: Закон о социјалном становању је престао да важи ступањем на снагу Закона о становању и одржавању зграда

1. На стр. 53, у пасусу Институције учесници у спровођењу мере Дефинисање и спровођење поступка вршења надзора над стручним радом пружалаца услуга социјалне заштите додати и организације особа са инвалидитетом и организације цивилног друштва. Овај коментар односи се и на предложене мере 2а и 2б.

Примедба се делимично прихвата.

1. На стр. 53, брисати меру 3

Примедба се не прихвата због значаја мере за унапређење и очување квалитета услуга.

1. На стр. 54 изменити опис и ефекте мере Измене и допуне Закона о професионалној рехабилитацији и запошљавању особа са инвалидитетом у складу са усвојеном Стратегијом запошљавања у Републици Србији за период од 2021. до 2026. године која предвиђа анализу ефеката Закона о професионалној рехабилитацији и запошљавању особа са инвалидитетом и измене овог Закона у складу са њом, са посебним акцентом на подстицање запошљавања на отвореном тржишту рада, подизање ефикасности у раду и учењу уз комбиновање различитих поступака кроз инклузивно учење и различите мере подршке и асистенције, успостављање механизама припреме и подршке на радном месту, посебно за особе са инвалидитетом које се запошљавају под посебним условима и др.). Полазну основу за постизање пуне делотворности планираних активности представља примена индивидуалног приступа у процени потреба, базирањем на социјалним критеријумима и нагласком на оно што особа са инвалидитетом може да пружи на тржишту рада, односно интегрисаног пружања услуга (као резултата интензивиране и унапређене међусекторске сарадње). Као показатеље резултата предвидети 1) Донете измене и допуне Закона о професионалној рехабилитацији и запошљавању особа са инвалидитетом 2) Измењен правилник о процени радне способности који је усклађен са међународним стандардима људских права 3) Обезбеђена транспарентност Буџетског фонда дефинисаног овим законом 4) Обезбеђен јасан механизам за коришћење средстава из Буџетског фонда, како за послодавце, тако и за особе са инвалидитетом.

Примедба се не прихвата јер се у установама социјалне заштите за смештај корисника налазе корисници који се не могу запослити или одржати запослење ни под општим ни под посебним условима, односно чији је радни учинак мањи од једне трећине радног учинка запосленог на уобичајеном радном месту и којима се углавном уз сагласност старатеља може обезбедити радно ангажовање као дуготрајан облик професионалне рехабилитације, у складу са психичким и физичким способностима и жељама особе са инвалидитетом и могућностима радног центра.

1. На стр. 55 у другом пасусу - Институције учесници у спровођењу мере додати и особе са инвалидитетом, организације особа са инвалидитетом и организације цивилног друштва.

Примедба се прихвата.

1. На стр. 57 у другом пасусу - Институције учесници у спровођењу мере додати и особе са инвалидитетом, организације особа са инвалидитетом и организације цивилног друштва.

Примедба се прихвата.

1. На стр. 57, преформулисати први показатељ резултата - Тело за управљање процесом деинституционализације при ресорном Министарству је сачинило план развоја услуга социјалне заштите у односу на одлуку о трансформацији установа да гласи: Формирано тело за управљање процесом деинституционализације сачињено од представника Министарства за рад, запошљавање, борачка и социјална питања, Министарства здравља, Министарства просвете, Министарства за локалну самоуправу, организација особа са инвалидитетом и организација цивилног друштва које је сачинило план развоја услуга социјалне заштите.

Примедба се не прихвата: Формирање тела које управља процесом трансформације је дефинисано у тећем посебном циљу. Не искључује се могућност партиципације представника министарства и других актера.

1. На стр. 60, после показатеља резултата 8, додат показатељ резултата 8а који гласи: Донете измене и допуне Правилника о ближим условима и стандардима за пружање услуга социјалне заштите који ће проширити циљне групе потенцијалних корисника ових услуга.

Примедба се делимично прихвата : У показатељима би се не бисмо само базирали на проширење циљних група већ и друге измене у циљу унапређења услуга и складу са потребама корисника, с тога је дат показатељ који се односи на шире измене постојећег Правилника.

1. На стр. 64, у одељку показатељи учинка трећег посебног циља: Трансформација установа за смештај у пружаоце услуга у заједници треба преформулисати други показатељ тако да се посебно исказују резултати који се односе на децу, а посебно они који се односе на одрасле кориснике смештаја у установама.

Примедба се не прихвата из разлога што су многе установе које се односе на смештај деце и младих, махом установе у којима се налазе на смештају одрасли. Није прецзизирано који проценат деце би требао да стоји у предлогу измене мере.

1. На стр. 65, у одељку Институције учесници у спровођењу мере у првом пасусу, додати особе са инвалидитетом, организације особа са инвалидитетом, и организације цивилног друштва.

Примедба се прихвата.

1. На стр. 66, мера 3. Формирање центара за децу, младе и породицу у опису и ефектима мере иза речи услуге смештаја брисати мале домске заједнице.

Примедба се прихвата из разлога што у неким ситуацијама мале домске заједнице представљају корак ка деинституционализацији.

1. На стр. 67, преформулисати 3. показатељ резултата за четврти посебни циљ: Оснаживање корисника за процесе деинституционализације и укључивање у заједницу, тако да гласи Број покренутих поступака за поновну процену пословне способности, у складу са Законом о ванпарничном поступку и у складу са изменама и допунама Породичног закона.

Примедба се прихвата.

1. На стр. 69, у опису и ефектима мере 2: Покретање поступака поновне процене пословне способности у складу са функционалним способностима корисника брисати реченицу „као што су: саслушање стручних радника у социјалној заштити о способностима лица, увид у извештаје о функционисању корисника услуге у заједници (дневни боравак, персонални асистент, помоћ у кући, и слично), увид у извештаје из установе социјалне заштите у којој је корисник смештен, узимање изјава сродника и других особа значајних за корисника, увид у резултате тестова, скала процене и других мерних инструмената који указују на функционалне способности корисника“ и заменити је следећом формулацијом: у складу са социјалним моделом инвалидности који подразумева процене препрека у околини које треба отклонити и подршке коју треба обезбедити како би особа могла да доноси одлуке и живи у заједници уз обавезну партиципацију саме особе које се процена тиче.

Примедба се делимично прихвата: Реченица која претходи није избрисана, али је додата предложена формулација. Сматрамо да је због појашљења значајно да стоји и детаљнији опис.

1. На стр. 74, у одељку 6.1. Институционални оквир и план за праћење спровођења, вредновање учинака и извештавање мора се јасније описати улога и значај организација особа са инвалидитетом као и организација цивилног друштва које имају искуство у области људских права особа са инвалидитетом.

Предлог се не прихвата, јер није прецизиран на који начин да се дода улога и значај особа са инвалидитетом и њихових удружења у целом процесу.

У складу са тим, Министарство за рад, запошљавање, борачка и социјална питања је извршило евалуацију примедаба изнетих током јавне расправе. Утврђена је потреба да се сви предлози и сугестије којима се унапређује предложени текст Предлога стратегије уграде у коначни текст Предлога стратегије који ће бити упућен на мишљење свим релевантним органима државне управе са чијим делокругом је повезано питање на које се Предлог националне стратегије односи, као и другим органима, организацијама и телима који према посебним прописима дају мишљења на Предлог стратегије.

У Београду, 29. маја 2021. године